**CELOVŠKA IZJAVA**

Zelo zaskrbljeni ugotavljamo, da se v Evropi desni ekstremizem, nacionalizem, antisemitizem in rasizem uveljavljajo oziroma da ga skušajo razne politične struje vse bolj uveljaviti. V mnogih državah so populistične stranke na občinski, državni in evropski ravni na tem, da postanejo stalen sestavni del politične scene. V Avstriji in v Italiji na primer so že del oblasti ali pa kot vladne stranke določajo politiko. Rasistične in do migrantov sovražne usmeritve že postajo del političnega mainstreama in že v zaskrbljujoči meri spreminjajo politično klimo; bati se je, da bo ekstremna desnica v Evropskem parlamentu narasla od doslej 35 na več kot 100 mandatov. To ni samo izraz krize evropske integracije. To tudi resno ogroža antifašistični konsenz, ki je bil doslej v širokih predelih Evrope nesporen. Danes pa antifašistično usmerjenost ogrožajo tudi težnje družbeno-politične sredine, ki gradi ideološke mostove do protimigrantske in rasistične desnice. Ugotavljamo, da vladajoča politična miselnost in miselnost v Evropi trmasto sledita viziji neoliberalne preusmeritve kontinenta, s tem pa se poglablja socialna negotovost široke množice prebivalstva, populistom pa na ta način odpirajo nova politična polja in nove možnosti.

Ne želimo gledati prekrižanih rok, kako naraščajo socialna negotovost, strah pred revščino in eksistenčna brezperspektivnost. Postaviti se hočemo aktivno tudi proti pojavom, da razočaranje nad političnim sistemom prerašča v strinjanje s tem, da postajata nacionalistična demagogija in podpora desnoekstremnim strankam, ki jih je demokracija tuja, nekaj sprejemljivega. Kot govorniki in govornice organizacij civilne družbe alpsko-jadranskega prostora ter kot predstavniki in predstavnice antifašističnih združenj Hrvaške, Slovenije, Furlanije-Julijske krajine oziroma Italije in Koroške oziroma Avstrije želimo proti temu trendu v politični desnici zgraditi mostove solidarnosti in humanosti na izročilu antifašistične dediščine Evrope. Želimo razviti čezmejno sodelovanje in se medsebojno podpirati. Napredno evropsko javnost pozivamo, da okrepi čezmejno povezovanje in sodelovanje proti neofašizmu in desnemu ekstremizmu po celem kontinentu. Generacija teh ljudi, ki je še osebno nosila evropski antifašistični odpor, nam je zapustila dediščino, ki nas obvezuje: da smo budni, aktivni in da sodelujemo.

Kar smo začeli v Pliberku proti ustaškemu in neonacističnemu srečanju, želimo globalno nadaljevati po vsej Evropi: naš kontinent nikoli več ne sme postati kontinent rasističnega in človeku sovražnega izmejevanja. No pasaran!

Celovec, 10. 11. 2018